钦定古今图书集成/明伦汇编/家范典/第012卷 > 汉韩诗外传 > 《家贫亲老》
## 钦定古今图书集成/明伦汇编/家范典/第012卷 > 汉韩诗外传 > 《家贫亲老》

枯鱼御索，几何不蠹。二亲之寿，忽如过隙。树木欲茂，
霜露不凋。使贤士欲成其名，二亲不待。家贫亲老，不
择官而仕。《诗》曰：“虽则如毁，父母孔迩。”此之谓也。
曾子曰：“往而不可还者亲也，至而不可加者年也。”是
故孝子欲养而亲不待也，木欲直而时不待也，是故
椎牛而祭墓，不如鸡豚逮亲存也。故吾尝仕齐为吏，
禄不过锺釜，尚犹欣欣而喜者，非以为名也，乐其逮
亲也。既没之后，吾尝南游于楚，得尊官焉，堂高九仞，
榱题三围，转毂百乘，犹北乡而泣涕者，非为贱也，悲
不逮吾亲也。故家贫亲老，不择官而仕。若夫信其志
约其亲者，非孝也。《诗》曰：“有母之尸饔。”